L'IES Eduardo Merello inaugura les XI Jornades Tècniques de portes obertes d’FP
06 de març 2018

![](/media/mg4kvk5y/89-img_1877-c.jpg)  
El regidor d'Educació, José Manuel Tarazona, ha assistit este matí a la inauguració de les XI Jornades Tècniques de portes obertes de Formació Professional, que han donat començament hui a l'IES Eduardo Merello i conclouran divendres que ve, 9 de març.

Durant estes jornades s'exposaran els projectes realitzats pels alumnes del centre, i serà en l'acte de tancament quan es faça públic el veredicte i es lliuren els premis als millors projectes. 

![](/media/dtek3ma1/89-img_1873-c.jpg)  
  
A la inauguració han assistit el director de l'IES Eduardo Merello, Vicente Tomás, amb altres membres de l'equip directiu del centre; la presidenta d’ASECAM, Cristina Plumed, i representants d'empreses que imparteixen formació dual a l'IES Eduardo Merello.

És important destacar que la formació professional està orientada tant al desenvolupament personal com a l'exercici del dret al treball i a la lliure elecció de professió, així com a la satisfacció de les necessitats del sistema productiu i de l'ocupació al llarg de tota la vida. Concretament, la Formació en Centre de Treball (FCT) és el mòdul que permet articular l'aprenentatge adquirit amb la realitat laboral, per la qual cosa és una oportunitat per a les empreses i també per als centres.

![](/media/oomcotqx/89-img_1886-c.jpg)  
 

José Manuel Tarazona ha destacat que “**des de fa molts anys, la Formació Professional en la nostra comarca, i en Sagunt, és un referent per a tot el país; quan encara esta escola no estava ací, ja s’estudiava sota el sistema de Formació Dual, és a dir, van fer pràctiques amb una bona base teòrica i, després, exercien el seu treball en l'empresa, que en eixe moment era Alts Forns**”.

Tarazona ha dit que a dia de hui l'IES Eduardo Merello és “**un institut de referència, de fet, actualment s'està refent el mapa educatiu perquè volem, des de l'Ajuntament però sobretot des de la Conselleria, que la Formació Professional tinga la dignificació que es mereix, perquè, de fet, els cicles superiors tenen el seu paral·lelisme, d'alguna manera, amb especialització universitaria, ací, en el nostre poble, en este centre i en altres com el Jorge Juan que també donen Formació Professional**”. 

![](/media/wq0cn4lb/89-img_1929-c.jpg)  
 

El regidor també ha dit que la base perquè els estudiants es puguen quedar a treballar en el municipi i no hagen d'anar-se’n lluny és la inversió en la seua formació i adquirir  coneixements com els que estan aprenent ací, tenint com a referent la R+D+I. “**I, a més, hi ha un segon vessant important, que són les matèries humanístiques, fonamentals per al creixement personal i professional, uns coneixements que en les empreses cada vegada es valora més**”, ha dit Tarazona. 

![](/media/phjeiwsf/89-img_1912-c.jpg)​

El regidor ha volgut donar l'enhorabona “**a este centre per este projecte que s'està consolidant any rere any, i sobretot a vosaltres, estudiants, que sou el present i futur de la nostra comarca**”. Finalment, Tarazona ha recordat que “**s'està treballant en la construcció del Centre Integral Públic de Formació Professional, associat a la construcció de l'Institut Número 5, que està dins del pla Edificant**”.

*   [](http://www.facebook.com/sharer.php?u=https://aytosagunto.es/va/actualitat/l-ies-eduardo-merello-inaugura-les-xi-jornades-tecniques-de-portes-obertes-d-fp/ "Facebook")
*   [](http://twitter.com/share?url=https://aytosagunto.es/va/actualitat/l-ies-eduardo-merello-inaugura-les-xi-jornades-tecniques-de-portes-obertes-d-fp/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ies-eduardo-merello-inaugura-les-xi-jornades-tecniques-de-portes-obertes-d-fp/ "Linked In")
*   [](mailto:?body=https://aytosagunto.es/va/actualitat/l-ies-eduardo-merello-inaugura-les-xi-jornades-tecniques-de-portes-obertes-d-fp/)